Dôvodová správa

	
	Účinnosťou zákona č. 553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov zo 6. decembra 2002 prešiel v zmysle § 8 ods. 3 majetok v správe Štátneho fondu kultúry Pro Slovakia  do správy Ministerstva kultúry SR. Súčasťou delimitovaného majetku bol aj  kaštieľ s areálom  v Tonkovciach v rekonštrukcii /príloha č. 1 - LV na Štátny fond kultúry Pro Slovakia/. Po zhodnotení reálnych možností  využitia objektu pre potreby Ministerstva kultúry SR a rezortu kultúry, vydal minister kultúry rozhodnutie o prebytočnosti tohto majetku. Nadväzne na vydané rozhodnutie zabezpečilo Ministerstvo kultúry SR osobitné ponukové konanie na odpredaj prebytočného majetku štátu.  Ministerstvo kultúry SR uzatvorilo so  záujemcom o kúpu objektu zmluvu, ktorú predložilo na schválenie Ministerstvu financií SR.

	Ministerstvo financií SR spochybnilo predloženú zmluvu z dôvodu, že pri odplatnom prevode správy v roku 1996 na Štátny fond kultúry Pro Slovakia za 4 500 tis. Sk Ministerstvo školstva SR nezabezpečilo schválenie zmluvy o prevode správy Ministerstvom  financií SR   Podľa súčasného stanoviska Ministerstva financií SR ide o majetok štátu v správe Ministerstva školstva SR. Napriek tejto skutočnosti Ministerstvo financií SR akceptovalo každoročne predkladané účtovné závierky a zúčtovania zo štátnym rozpočtom Štátneho fondu kultúry Pro Slovakia  za roky 1996- 2001, kde boli účtované a vykazované čerpané finančné prostriedky na rekonštrukciu kaštieľa v Tonkovciach.  K 31. 12. 2001 boli na rekonštrukciu kaštieľa celkom vynaložené finančné prostriedky zo štátneho rozpočtu vo výške                         10 861 175,27 Sk, vrátane prípravnej a projektovej dokumentácie a výkonu inžinierskej činnosti,  ktoré boli účtované na položke 042002 – nedokončené investície. K dnešnému dňu ostávajú nevysporiadané záväzky voči dodávateľovi rekonštrukcie vo výške 199 812,80 Sk.

Vzhľadom na to, že ŠFK Pro Slovakia disponoval k 31. 12. 2001 LV na uvedený majetok a mal právoplatné stavebné povolenie na rekonštrukciu objektu a rovnako bol vydaný list vlastníctva na kaštieľ v Tonkovciach aj Ministerstvu kultúry SR /na základe účinnosti zákona 553/2001 Z. z./  predkladáme na rokovanie vlády SR návrh na vydanie rozhodnutia, ktorým sa za správcu kaštieľa v Tonkovciach určuje Ministerstvo kultúry SR.